《相和歌辞。宫怨》
唐代·长孙佐辅

窗前好树名玫瑰，去年花落今年开。无情春色尚识返，

君心忽断何时来。忆昔妆成候仙仗，宫琐玲珑日新上。

拊心却笑西子嚬，掩鼻谁忧郑姬谤。草染文章衣下履，

花粘甲乙床前帐。三千玉貌休自夸，十二金钗独相向。

盛衰倾夺欲何如，娇爱翻悲逐佞谀。重远岂能惭沼鹄，

弃前方见泣船鱼。看笼不记熏龙脑，咏扇空曾秃鼠须。

始意类萝新托柏，终伤如荠却甘荼。深院独开还独闭，

鹦鹉惊飞苔覆地。满箱旧赐前日衣，渍枕新垂夜来泪。

痕多开镜照还悲，绿髻青蛾尚未衰。莫道新缣长绝比，

犹逢故剑会相追。

作者简介：长孙佐辅，唐，（约公元七九四年前后在世）字不详，朔方人。生卒年均不详，约唐德宗贞元中前后在世。累举进士不第，放荡不羁。弟公辅为吉州刺史，遂往依之。后终不仕。佐辅有诗集号古调集，《全唐诗》存其诗17首。